It-Tielet Pitazz – Paragrafi 1171-1180 talbitni nagħmel patt magħha: hi titlob għalija, u jien nitlob għat-tfajliet fil-klassi tagħha f'Vilnius. Ngħid għalija, jiena dejjem nitlob għall-ħidma tagħna, imma ddeċidejt li nitlob għall-klassi f'Vilnius għal xahrejn, u Swor Jolanta ser tgħid tliet Ave Marijiet lill-Verb Inkarnat kuljum bl-intenzjoni li jiena jkolli ġid spiritwali mill-grazzja ta' Alla. Il-ħbiberija tagħna niżlet iktar fil-fond. 1 ta' Lulju 1937. Ix-xahar ta' Lulju. Illum waqt l-Anġelus, il-Mulej tani għarfien tal-imħabba li Alla għandu għall-bnedmin, imħabba li ħadd ma jista' jifhimha. Hu jgħollina 'l fuq sa fejn jinsab Hu fid-divinita' Tiegħu. L-uniċi motivi Tiegħu huma l-imħabba u l-ħniena bla tarf. Għalkemm Inti tgħarrafna b'dan il-misteru permezz ta' anġlu, Inti stess twettqu. Minkejja l-paċi profonda li ruħi qiegħda tgawdi, jiena qiegħda nissielet il-ħin kollu, u ħafna drabi tkun ġlieda ħarxa għalija li nimxi bil-fedelta' fit-triq tiegħi; jiġifieri, it-triq li l-Mulej Ġesu' jridni nimxi fiha. U t-triq tiegħi hi li dejjem u f'kollox inkun fidila lejn ir-rieda ta' Alla, l-aktar billi nkun fidila għall-ispirazzjonijiet li jkolli ġewwa fija sabiex inkun strument sensittiv f'idejn Alla biex titwettaq l-opra tal-ħniena Tiegħu bla tarf. 4 ta' Lulju 1937. L-ewwel Ħadd tax-xahar. L-irtir ta' kull xahar. Illejla, ħejjejt ruħi bi premura kbira u domt nitlob lill-Ispirtu s-Santu sabiex jindenja ruħu jagħtini d-dawl Tiegħu u joħodni taħt il-gwida speċjali Tiegħu; (tlabt) ukoll lill-Madonna, lill-Anġlu Kustodju tiegħi, u lill-qaddisin patruni tagħna. Frott tal-Meditazzjoni. Kwalunkwe ħaġa li Ġesu' kien jagħmel, kien jagħmilha sewwa. Hu baqa' għaddej, jagħmel it-tajjeb. Il-mod kif kien iġib ruħu kien mimli tjubija u ħniena. Kien imidd il-passi Tiegħu fit-triq tal-kompassjoni. Lejn l-għedewwa Tiegħu Hu wera tjubija, qalb tajba u kien jifhimhom, u lejn dawk fil-bżonn l-għajnuna u l-konsolazzjoni. Iddeċidejt li nirrifletti bil-fedelta' ġewwa fija dawn il-karatteristiċi ta' Ġesu' matul dan ix-xahar, ukoll jekk dan kien jiswieli ħafna. Waqt l-Adorazzjoni, smajt vuċi ġewwa ruħi: Dawn l-isforzi tiegħek, binti, lili jogħġbuni; huma l-għaxqa ta' Qalbi. Jiena nista' nara kull moviment tal-qalb tiegħek, li bih inti tagħtini qima. Eżami Partikulari Kontinwazzjoni tal-istess ħaġa: li ningħaqad ma' Kristu ħanin. F'ġieħ il-Passjoni ħarxa Tiegħu, jiena ser nitlob lill-Missier tas-Sema għad-dinja kollha. Punt tar-regola: osservanza stretta tas-skiet. Irrid ngħarbel fil-fond tal-esseri tiegħi u nrodd ħajr lil Alla għal kollox, filwaqt li ningħaqad ma' Ġesu'. Miegħu, fih, u permezz Tiegħu, jiena nagħti glorja lil Alla. O Mulej, Imħabba tiegħi, jiena nroddlok ħajr għal dan il-jum meta Inti ppermettejtli niġbed teżor ta' grazzji mill-għajn tal-ħniena Tiegħek bla tarf. O Ġesu', mhux illum biss, imma f'kull mument, jiena niġbed mill-ħniena Tiegħek bla tarf dak kollu lir-ruħ u l-ġisem jistgħu jixtiequ. 7 ta' Lulju 1937. Fi żminijiet ta' dubju: jiġifieri, meta r-ruħ hi dgħajfa, ħalli titlob lil Ġesu' stess sabiex jaħdem Hu. Għalkemm taf li hi għandha taħdem permezz tal-grazzja ta' Alla, xorta waħda f'ċerti żminijiet, ikun aħjar li tħalli l-ħidma kollha f'idejn Alla. 15 ta' Ġunju (Lulju) 1937. Darba, sirt naf li kelli niġi trasferita għal dar oħra. Sirt naf b'din il-ħaġa b'mod għal kollox interjuri. Fl-istess ħin, smajt vuċi ġewwa ruħi: Tibżax, binti, hija r-rieda Tiegħi li inti tibqa' hawn. Il-pjanijiet umani għad jiġu mfixklin, ladarba jridu jikkonformaw mar-rieda Tiegħi.
Djarju ta' Swor Fawstina – It-3 Pitazz (par.1171-1180)